Foto: AP AQSh prezidenti Donald Trampning ta’kidlashicha, AQSh general Qosim Sulaymoniyni yo‘q qilish operatsiyasini o‘tkazayotgan vaqtda Eron Amerikaning to‘rtta elchixonasiga hujum qilishni rejalashtirgan. "Ochiqlashim mumkin, menimcha, to‘rtta elchixonaga hujum qilish rejalashtirilgandi", dedi Tramp Fox News telekanaliga bergan intervyusida. Qaysi elchixonalar to‘g‘risidagi savolga Tramp: "Bu Bag‘doddagi elchixona bo‘lishi mumkin edi", deb javob qaytardi. U boshqa elchixonalar to‘g‘risida so‘z yuritmadi. AQSh Sulaymoniy Amerikaga qarshi hujumlar rejalashtirgani uchun unga qarshi operatsiya o‘tkazganini ma’lum qilgandi. Sulaymoniyning o‘limidan so‘ng Eron AQShning Iroqdagi bazalariga raketa zarbalari berdi. Xabar qilinishicha, zarbalar natijasida hech kim jabr ko‘rmagan.